32010D0435
L 209/18
SLUŽBENI LIST EUROPSKE UNIJE
ODLUKA KOMISIJE
od 9. kolovoza 2010.
o izmjeni Priloga XI. Direktivi Vijeća 2003/85/EZ u pogledu popisa laboratorija ovlaštenih za postupanje sa živim virusom slinavke i šapa
(priopćena pod brojem dokumenta C(2010) 5420)
(Tekst značajan za EGP)
(2010/435/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2003/85/EZ od 29. rujna 2003. o mjerama Zajednice za kontrolu slinavke i šapa, o stavljanju izvan snage Direktive 85/511/EEZ i odluka 89/531/EEZ i 91/665/EEZ te o izmjeni Direktive 92/46/EEZ (1), a posebno njezin članak 67.,
budući da:
(1)
Direktiva 2003/85/EZ određuje minimalne mjere kontrole koje se moraju primijeniti u slučaju izbijanja slinavke i šapa te određene preventivne mjere za jačanje svijesti i spremnosti nadležnih tijela i uzgajivača u vezi s tom bolešću.
(2)
U skladu s tim preventivnim mjerama, države članice obvezne su osigurati da se rukovanje živim virusom slinavke i šapa za istraživanja i dijagnostiku provodi samo u odobrenim laboratorijima navedenim u dijelu A i da se proizvodnja cjepiva ili inaktiviranih antigena za proizvodnju cjepiva te povezana istraživanja provode samo u odobrenim objektima i laboratorijima navedenim u dijelu B Priloga XI. Direktivi 2003/85/EZ.
(3)
Bugarska je službeno obavijestila Komisiju da nakon pregleda provedenih u skladu s člankom 66. Direktive 2003/85/EZ njihov nacionalni referentni laboratorij više ne zadovoljava biosigurnosne standarde predviđene u članku 65. točki (d) Direktive 2003/85/EZ.
(4)
Nizozemska je službeno obavijestila Komisiju o određenim promjenama u vezi s nazivom laboratorija navedenog u dijelu B Priloga XI. Direktivi 2003/85/EZ koji se nalazi u Nizozemskoj.
(5)
Iz sigurnosnih razloga važno je ažurirati popis laboratorija određen u Prilogu XI. Direktivi 2003/85/EZ.
(6)
U skladu s tim potrebno je izbrisati unos za Bugarsku na popisu laboratorija iz dijela A i zamijeniti unos za Nizozemsku na popisu laboratorija iz dijela B Priloga XI. Direktivi 2003/85/EZ. Prilog XI. Direktivi 2003/85/EZ treba stoga na odgovarajući način izmijeniti.
(7)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog XI. Direktivi 2003/85/EZ mijenja se kako slijedi:
1.
u dijelu A unos za Bugarsku se briše;
2.
u dijelu B unos za Nizozemsku zamjenjuje se sljedećim:
„NL
Nizozemska
Merial S.A.S., Lelystad Laboratory, Lelystad”
Članak 2.
Ova je Odluka upućena državama članicama.
Sastavljeno u Bruxellesu 9. kolovoza 2010.